KIRJALLINEN KYSYMYS E-2795/99 esittäjä(t): Daniel Varela Suanzes-Carpegna (PPE-DE) komissiolle. Euroopan telakkateollisuuden tuet.



Virallinen lehti nro 280 E , 03/10/2000 s. 0132 - 0133



KIRJALLINEN KYSYMYS E-2795/99 esittäjä(t): Daniel Varela Suanzes-Carpegna (PPE-DE) komissiolle (18. tammikuuta 2000) Aihe: Euroopan telakkateollisuuden tuet Euroopan parlamentin täysistunnossa 19. marraskuuta 1999 käydyssä keskustelussa laivanrakennusteollisuutta koskevasta Euroopan komission julkilausumasta parlamentin jäsenillä oli tilaisuus ottaa esiin polkumyynti, jota Etelä-Korean kaltaiset maat telakkateollisuudessa harrastavat ja joka estää reilun kilpailun alalla maailmanlaajuisesti. Keskustelussa korostettiin lisäksi tarvetta jatkaa tukia Euroopan telakkateollisuudelle kunnes maailmanmarkkinat vakaantuvat. Eräiden tietojen mukaan komissio hyväksyi 16. marraskuuta 1999 valtion tukia Italian telakkateollisuudelle, tarkemmin ottaen kahden uuden telakan rakentamiseksi Oristanoon (Sardegna) ja Belvedere Maríttimoon (Calabria). 1. Voisiko komissio kertoa, onko kyseisten eurooppalaisten valtion tukien hyväksyminen osa komission laajempaa toimintasuunnitelmaa, jonka mukaan se jatkaisi tämän tärkeän sekä sosiaaliselta ja alueelliselta vaikutukseltaan merkittävän teollisuudenalan tukemista samankaltaisissa tapauksissa muissa jäsenvaltioissa? 2. Onko komissio laatinut teollisuusministerien neuvoston 9. marraskuuta 1999 antamien päätelmien johdosta yleisen lyhyen aikavälin toimintasuunnitelman tälle tärkeälle alalla ja jos on, mitä se sisältää? Mario Montin komission puolesta antama vastaus (21. helmikuuta 2000) Aluksi on hyvä mainita, että ensimmäinen kahdesta Italiaa koskevasta tapauksesta, joihin arvoisa parlamentin jäsen viittaa, liittyy Oristanossa sijaitsevan uuden telakan investointitukeen. Komissio hyväksyi kyseisen tuen laivanrakennusteollisuudelle myönnettävästä tuesta 21 päivänä joulukuuta 1990 annetun neuvoston direktiivin 90/684/ETY(1) 6 artiklan perusteella. Sen mukaan investointitukea voidaan myöntää uuteen toimintaan, jos tuki on sidoksissa peruuttamattomaan laivanrakennustuotantokyvyn vähenemiseen jäsenvaltion muilla telakoilla kyseisen ajanjakson aikana. Oristanon tapauksessa toimintaa vähennettiin sulkemalla Clemnan telakka. Toisessa Italiaa koskevassa tapauksessa, joka liittyi Belvederen telakkaan, komissio katsoi, että uudella telakalla rakennetaan vain aluksia, joiden bruttovetoisuus on 100 tonnia ja ettei sitä tämän vuoksi katsottaisi direktiivissä määritellyn mukaisesti laivanrakentamiseksi. Neuvoston direktiivi 90/684/ETY on korvattu sittemmin laivanrakennusteollisuudelle myönnettävän tuen uusien sääntöjen vahvistamisesta 29 päivänä kesäkuuta 1998 annetulla neuvoston asetuksella N:o 1540/98(2), joka tuli voimaan 1 päivänä tammikuuta 1999. Kyseisen asetuksen mukaan sopimuskohtainen toimintatuki lakkautetaan vuoden 2000 loppuun mennessä. Siinä säädetään kuitenkin myös, että monia muita tukia voidaan myöntää tietyin ehdoin laivanrakennusteollisuudelle aina vuoteen 2003. Kyseisiin tukiin kuuluvat rakenneuudistus- ja sulkemistuki, tuki tutkimus- ja kehitystyöhön, innovaatioihin tarkoitettu tuki sekä alueellinen investointituki olemassa olevien telakoiden uudistamiseen ja uudenaikaistamiseen. Valitessaan kyseisen lähestymistavan neuvosto katsoi, että tällaiset tuet ovat kustannustehokkuudeltaan parempia kuin jatkuva toimintatuki, sillä ne auttaisivat yhteisön telakoita parantamaan kilpailukykyään. Komissio seuraa kyseisen asetuksen 12 artiklan mukaisesti markkinatilannetta säännöllisesti ja ehdottaa tarvittaessa tilannetta korjaavia toimenpiteitä, jos kilpailunvastaiset käytännöt aiheuttavat vahinkoa yhteisön telakoille. Komission kertomus 9. marraskuuta 1999 kokoontuneelle teollisuusneuvostolle oli ensimmäinen tällainen kertomus. Komission mielestä neuvoston hyväksymillä toimilla pyritään ratkaisemaan tasapuolisesti epäterveen kilpailun tuomia ongelmia. Niihin onkin ryhdytty, ja komissio on aloittanut kahdenvälisen vuoropuhelun Korean kanssa vahingollisten käytäntöjen keskeyttämiseksi. Tällä hetkellä ei kuitenkaan suunnitella muihin toimiin ryhtymistä. Komissio tarkkailee edelleen markkinatilannetta ja arvioi neuvoston päätelmien mukaisesti kerättyjä tietoja ja todisteita. Se toimittaa työnsä tulokset neuvostolle ja parlamentille mahdollisimman pikaisesti. (1) EYVL L 380, 31.12.1990. (2) EYVL L 202, 18.7.1998.